KOMMISSIONENS FORORDNING (EF) Nr. 1477/97 af 28. juli 1997 om overgangsforanstaltninger for anvendelse af kvoterne for friske tomater bestemt til forarbejdning i produktionsåret 1996/97

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), særlig artikel 26, og

ud fra følgende betragtninger:

Ved Rådets forordning (EØF) nr. 668/93 af 17. marts 1993 om begrænset ydelse af producentstøtte for produkter forarbejdet på basis af tomater (2), er det fastsat, hvilke mængder friske tomater der kan ydes producentstøtte til for produktionsåret 1996/97; i dette produktionsår har produktionen i nogle medlemsstater overskredet de nævnte mængder for visse produktgruppers vedkommende, mens mængderne for andre grupper ikke er opbrugt;

i den nye fælles markedsordning, der er indført ved forordning (EF) nr. 2201/96, er der fastsat kvoter for ydelse af produktionsstøtte for de pågældende produkter fra produktionsåret 1997/98, idet de tilpasses den økonomiske udvikling af markedet for de enkelte produkter; i visse tilfælde medfører det en forhøjelse af kvoten i forhold til det foregående produktionsår; for at overgangen mellem den gamle og den nye ordning kan lettes, er det nødvendigt at tage hensyn til disse nye retningslinjer, idet det bestemmes, at de resterende mængder af en given produktgruppe i 1996/97 overføres til de grupper, som har overskredet kvoterne, inden for grænserne af de kvoter, der er fastsat for hver af grupperne og for de medlemsstater, som er omhandlet i bilag III til forordning (EF) nr. 2201/96;

for at forarbejdningsvirksomhederne kan få produktionsstøtte skal de over for medlemsstaternes myndigheder godtgøre, at de har betalt producenterne en pris, der mindst svarer til minimumsprisen;

i medfør af Kommissionens forordning (EØF) nr. 1558/91 (3) og nr. 1794/93 (4) har medlemsstaterne meddelt Kommissionen, hvor store mængder der er anmodet om støtte for, og hvor store mængder tomater der i alt er blevet forarbejdet i produktionsåret 1996/97;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Produkter Forarbejdet på Basis af Frugt og Grøntsager -

UDSTEDT FØLGENDE FORORDNING:

Artikel 1

1. For at lette overgangen fra ordningen i forordning (EØF) nr. 668/93 til ordningen i forordning (EF) nr. 2201/96 begrænses ydelsen af produktionsstøtte for produkter forarbejdet på basis af tomater for produktionsåret 1996/97 til de mængder forarbejdede produkter, der er fremstillet af følgende mængder udtrykt i tons friske tomater:

>TABELPOSITION>

2. Medlemsstaten fordeler pr. produktgruppe de supplerende mængder i forhold til de mængder, der er ansøgt om produktionsstøtte for, og som Kommissionen har fået meddelelse om i henhold til artikel 18, litra a), i forordning (EØF) nr. 1558/91, mellem forarbejdningsvirksomhederne i forhold til de mængder, de har indgivet erklæring om i henhold til artikel 8, stk. 2, i forordning (EØF) nr. 1794/93, og som producenterne har fået udbetalt minimumsprisen for.

3. Medlemsstaterne træffer alle fornødne foranstaltninger for at sikre, at den samlede mængde for hver medlemsstat, jf. artikel 1, stk. 1, i forordning (EØF) nr. 668/93, ikke overskrides.

Artikel 2

1. Forarbejdningsvirksomheden skal for at kunne få produktionsstøtte for de supplerende mængder indgive en supplerende støtteansøgning senest 30 dage efter denne forordnings ikrafttrædelse.

2. Støtteansøgningen skal bl.a. indeholde følgende:

a) ansøgerens navn og adresse

b) producentens navn og adresse

c) nettovægten af de råvarer, der er indgivet erklæring om i henhold til artikel 8, stk. 2, i forordning (EØF) nr. 1794/93, og som producenterne har fået udbetalt minimumsprisen for

d) nettovægten af de færdigvarer, der er fremstillet af de i litra c) omhandlede råvarer; færdigvarerne opdeles efter satsen for den støtte, der kan ydes for dem

e) et bevis over for medlemsstaten på, at producenterne har fået betalt en pris, der mindst svarer til minimumsprisen, for de i litra c) omhandlede mængder

f) en erklæring fra forarbejdningsvirksomheden om, at færdigvarerne overholder EF-kvalitetsnormerne.

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 297 af 21. 11. 1996, s. 29.

(2) EFT nr. L 72 af 25. 3. 1993, s. 1.

(3) EFT nr. L 144 af 8. 6. 1991, s. 31.

(4) EFT nr. L 163 af 6. 7. 1993, s. 23.